钦定古今图书集成/明伦汇编/氏族典/第120卷 > 陈元康
## 钦定古今图书集成/明伦汇编/氏族典/第120卷 > 陈元康

按《北齐书陈元康传》：“元康，字长猷，广宗人也。颇涉文
史，机敏有干用。魏正光五年，从尚书令李崇北伐，以
军功赐爵临清县男。普泰中除主书，加威烈将军。天
保元年修起居注。二年迁司徒府记室参军。后出为
瀛州开府司马，加辅国将军。所历皆为称职。高祖以
为相府功曹参军，内掌机密。以功封安平县子，寻除”
平南将军、通直常侍，转大行台郎中，徙右丞。高祖崩，
世宗嗣，拜散骑常侍、中军将军，别封昌国县公。属世
宗将受魏禅，元康与杨愔、崔季舒并在世宗坐，将大
迁除，朝士共品藻之。世宗家苍头奴谋害世宗，因进
食，置刀于盘下而杀世宗。元康以身捍蔽，被刺伤重，
至夜而终，时年四十三。赠司空公，追封武邑县，谥曰
《文穆》。